CELEX: 32017D2079
Language: mt
Date: 2017-11-10 00:00:00
Title: Deċiżjoni ta' Implimentazzjoni tal-Kummissjoni (UE) 2017/2079 tal-10 ta' Novembru 2017 li tawtorizza t-tqegħid fis-suq tal-estratt rikk fit-tassifolina bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill (notifikata bid-dokument C(2017) 7418)

14.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 295/81
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2017/2079
   tal-10 ta' Novembru 2017
   li tawtorizza t-tqegħid fis-suq tal-estratt rikk fit-tassifolina bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill
   
      
         (notifikata bid-dokument C(2017) 7418)
      
   
   (It-test bl-Ingliż biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar l-ikel il-ġdid u l-ingredjenti tal-ikel il-ġdid (1), u b'mod partikolari l-Artikolu 7 tiegħu,
   Billi:
   
               (1)
            
            
               Fit-23 ta' Awwissu 2010, il-kumpanija Ametis JSC għamlet talba lill-awtorità kompetenti tar-Renju Unit biex tqiegħed l-estratt rikk fit-tassifolina mill-injam ta' Larix gmelinii (Rupr.) Rupr. fis-suq bħala ingredjent ġdid fi ħdan it-tifsira tal-punt (e) tal-Artikolu 1(2) tar-Regolament (KE) Nru 258/97. L-applikazzjoni titlob li l-estratt rikk fit-tassifolina jintuża fis-supplimenti tal-ikel għall-popolazzjoni ġenerali, minbarra t-trabi, it-tfal iż-żgħar, it-tfal u l-adoloxxenti li jkollhom inqas minn erbatax-il sena.
            
         
               (2)
            
            
               Fit-2 ta' Settembru 2011, l-awtorità kompetenti tar-Renju Unit ħarġet l-ewwel rapport ta' valutazzjoni tagħha. F'dak ir-rapport waslet għall-konklużjoni li l-estratt rikk fit-tassofilina jissodisfa l-kriterji għall-ingredjenti tal-ikel ġdid kif stabbilit fl-Artikolu 3(1) tar-Regolament (KE) Nru 258/97.
            
         
               (3)
            
            
               Fl-20 ta' Settembru 2011, il-Kummissjoni għaddiet ir-rapport ta' valutazzjoni inizjali lill-Istati Membri l-oħra.
            
         
               (4)
            
            
               Tqajmu oġġezzjonijiet motivati minn Stati Membri oħra fi żmien il-perjodu ta' 60 jum stipulat fl-ewwel subparagrafu tal-Artikolu 6(4) tar-Regolament (KE) Nru 258/97.
            
         
               (5)
            
            
               Fil-5 ta' Diċembru 2012, il-Kummissjoni kkonsultat mal-Awtorità Ewropea dwar is-Sigurtà fl-Ikel (l-EFSA) u talbitha tagħmel valutazzjoni oħra għall-estratt rikk fit-tassifolina bħala ingredjent tal-ikel ġdid skont ir-Regolament (KE) Nru 258/97.
            
         
               (6)
            
            
               Fl-14 ta' Frar 2017, l-EFSA fl-opinjoni tagħha “Scientific Opinion on the safety of taxifolin-rich extract as a novel food pursuant to Regulation (KE) Nru 258/97” (2) ikkonkludiet li l-estratt rikk fit-tassifolina huwa sigur għall-użi u għall-livelli ta' użu proposti.
            
         
               (7)
            
            
               Dik l-opinjoni tagħti raġunijiet suffiċjenti biex jiġi stabbilit li l-estratt rikk fit-tassifolina fl-użi u fil-livelli tal-użu proposti jikkonforma mal-kriterji stabbiliti fl-Artikolu 3(1) tar-Regolament (KE) Nru 258/97.
            
         
               (8)
            
            
               Id-Direttiva 2002/46/KE tal-Parlament Ewropew u tal-Kunsill (3) jistipula r-rekwiżiti dwar is-supplimenti tal-ikel. L-użu tal-estratt rikk fit-tassifolina jenħtieġ li jiġi awtorizzat mingħajr preġudizzju għad-dispożizzjonijiet ta' dik id-Direttiva.
            
         
               (9)
            
            
               Il-miżuri previsti f'din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Mingħajr preġudizzju għad-Direttiva 2002/46/KE, l-estratt rikk fit-tassifolina kif speċifikat fl-Anness I ta' din id-Deċiżjoni jista' jitqiegħed fis-suq tal-Unjoni bħala ingredjent tal-ikel ġdid biex jintuża fis-supplimenti tal-ikel għall-popolazzjoni ġenerali, minbarra t-trabi, it-tfal iż-żgħar, it-tfal u l-adolexxenti li għandhom inqas minn 14-il sena fil-livelli massimi stabbiliti fl-Anness II ta' din id-Deċiżjoni.
   Artikolu 2
   Id-denominazzjoni tal-estratt rikk fit-tassifolina awtorizzata b'din id-Deċiżjoni dwar it-tikkettar tal-oġġetti tal-ikel li fihom dan l-ingredjent għandha tkun “estratt rikk fit-tassifolina”.
   Artikolu 3
   Din id-Deċiżjoni hija ndirizzata lil Ametis JSC, 68, Naberezhnaya St., Blagoveshchensk, Amur District, ir-Russja, 675000.
   
      Magħmul fi Brussell, l-10 ta' Novembru 2017.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 43, 14.2.1997, p. 1.
   
      (2)  The EFSA Journal (2017); 15(2):4682.
   
      (3)  Id-Direttiva 2002/46/KE tal-Parlament Ewropew u tal-Kunsill tal-10 ta' Ġunju 2002 dwar l-approssimazzjoni tal-liġijiet tal-Istati Membri dwar is-supplimenti tal-ikel (ĠU L 183, 12.7.2002, p. 51).
   
      ANNESS I
      
         SPEĊIFIKAZZJONIJIET TAL-ESTRATT RIKK FIT-TASSIFOLINA
      
      
         Definizzjoni:
      
      
                  Isem kimiku
               
               
                  [(2R,3R)-2-(3,4 diidrossifenil)-3,5,7-triidrossi-2,3-diidrokromen-4-on, imsejjaħ ukoll (+) trans (2R,3R)- diidrokwerċetina]
               
            
                  Formula kimika
               
               
                  C15H12O7
                  
               
            
                  Massa molekolari
               
               
                  304,25 Da
               
            
                  Nru tal-CAS
               
               
                  480-18-2
               
            
         Deskrizzjoni: L-estratt rikk fit-tassifolina mill-injam tal-Lerċi tad-Daħurja (Larix gmelinii (Rupr.) Rupr) huwa trab ta' kulur minn abjad sa isfar ċar li jikkristallizza minn soluzzjonijiet milwiema jaħarqu.
      
         Speċifikazzjonijiet:
      
      
                  Parametru ta' Speċifikazzjoni
               
               
                  Limiti
               
            
                  Parametru fiżiku
               
               
                  Ndewwa
               
               
                  ≤ 10 %
               
            
                  Analiżi tal-kompost
               
               
                  Tassifolina (m/m)
               
               
                  ≥ 90,0 % tal-piż niexef
               
            
                  Metalli Tqal, Pestiċidi
               
               
                  Ċomb
               
               
                  ≤ 0,5 mg/kg
               
            
                  Arseniku
               
               
                  ≤ 0,02 mg/kg
               
            
                  Kadmju
               
               
                  ≤ 0,5 mg/kg
               
            
                  Merkurju
               
               
                  ≤ 0,1 mg/kg
               
            
                  Diklorurdifeniltrikloroetan (DDT)
               
               
                  ≤ 0,05 mg/kg
               
            
                  Solventi residwi
               
               
                  Etanol
               
               
                  < 5 000  mg/kg
               
            
                  Parametri mikrobiċi
               
               
                  L-għadd tal-kolonji aerobiċi (TPC)
               
               
                  ≤ 104 CFU (1)/g
               
            
                  Enterobatterji
               
               
                  ≤ 100/g
               
            
                  Ħmira u Moffa
               
               
                  ≤ 100 CFU/g
               
            
                  
                     Escherichia coli
                  
               
               
                  Negattiv/1 g
               
            
                  
                     Salmonella spp.
               
               
                  Negattiv/10 g
               
            
                  
                     Staphylococcus aureus
                  
               
               
                  Negattiv/1 g
               
            
                  
                     Pseudomonas spp.
               
               
                  Negattiv/1 g
               
            
         Għadd ta' komponenti ta' estratt rikk fit-tassifolina (skont is-sustanza xotta)
      
      
                  Komponent tal-estratt
               
               
                  Il-kontenut, il-firxa osservata normalment (%)
               
            
                  Tassifolina
               
               
                  90–93
               
            
                  Aromadendrina
               
               
                  2,5–3,5
               
            
                  Erjodiktjol
               
               
                  0,1–0,3
               
            
                  Kwerċetina
               
               
                  0,3–0,5
               
            
                  Narinġenina
               
               
                  0,2–0,3
               
            
                  Kampferol
               
               
                  0,01–0,1
               
            
                  Pinoċembrina
               
               
                  0,05–0,12
               
            
                  Flavonojdi mhux identifikati
               
               
                  1–3
               
            
                  Ilma (2)
                  
               
               
                  1,5
               
            
         (1)  CFU: Unità li tifforma kolonji
      
         (2)  Fil-forma idratata tagħha u matul il-proċess tat-tnixxif it-tassifolina tkun kristall. Dan jirriżulta fl-inklużjoni tal-ilma tal-kristallizzazzjoni fi kwantità ta' 1,5 %.
   
   
      ANNESS II
      
         UŻI AWTORIZZATI TAL-ESTRATT RIKK FIT-TASSIFOLINA
      
      
                  Kategorija tal-ikel
               
               
                  Livelli massimi
               
            
                  Supplimenti tal-ikel kif iddefiniti mid-Direttiva 2002/46/KE, minbarra supplimenti tal-ikel għat-trabi, għat-tfal iż-żgħar, għat-tfal u għall-adolexxenti li għandhom inqas minn 14-il sena
               
               
                  100 mg/jum